google/wiki40b huggingface dataset:
Μαξ Σρεκ

Βιογραφικό

Ο Μαξ Σρεκ σπούδασε υποκριτική στο Berliner Staatstheater. Αφού τελείωσε τις σπουδές, πήγε σε περιοδεία για διάστημα δυο χρόνων εντός του γερμανόφωνου χώρου. Μεταξύ άλλων πέρασε από την Βρέμη, την Ερφούρτη, την Λουκέρνη και την Φρανκφούρτη. Το 1910 παντρεύτηκε την ηθοποιό Φραντζίσκα Οτ, η οποία στο εξής λεγόταν Φάνη Σρεκ.
Από το 1919 μέχρι το 1922 εργάστηκε στο θέατρο Münchner Kammerspiele του Μονάχου. Τα χρόνια αυτά γυρίστηκε και η ταινία Der Richter von Zalamea, η πρώτη ταινία στην οποία εμφανίστηκε ο Σρεκ. Το 1922 τον έκλεισε η κινηματογραφική εταιρία Prana Film για την πρώτη και μοναδική παραγωγή της, Nosferatu, eine Symphonie des Grauens, όπου πρωταγωνίστησε ως βρικόλακας κόμης Όρλοκ Νοσφεράτου. Η ταινία αυτή του σκηνοθέτη Φρίντριχ Μουρνάου ήταν μία από τις πιο διάσημες ταινίες όλων των εποχών . Με τον ρόλο αυτό ο Σρεκ κέρδισε παγκόσμια φήμη, ενώ μέχρι σήμερα κάποιοι "ευκολόπιστοι" άνθρωποι πιστεύουν ότι ο Σρεκ, το όνομα του οποίου στα αγγλικά σημαίνει max horror (maximum horror), ίσως να ήταν πραγματικός βρικόλακας.
Το 1923 πρωταγωνίστησε στο κοινωνικό δράμα του Καρλ Γκρούνε (Die Straße), το 1925 πήρε πολύ καλές κριτικές για τον ρόλο του φαρμακοποιού στο "Krieg im Frieden" και το 1927 εμφανίζεται και πάλι σε ταινία του Γκρούνε, το ειρηνιστικό Am Rande der Welt.
Κατόπιν επέστρεψε στο θέατρο Münchner Kammerspiele. Εργάστηκε στο εξής στο θέατρο, αλλά συνέχισε να εμφανίζεται σε βωβές ταινίες. Συνεργάστηκε με τους Max Ophüls, Μπερτ Μπρεχτ και Καρλ Βάλεντιν. Συνολικά γύρισε περισσότερες από σαράντα ταινίες (μεταξύ άλλων και η "Ritter der Nacht" από το 1928). Επίσης έδωσε την φωνή του στον χαρακτήρα του Abbé Maria στην γερμανική εκδοχή του Κόμη Μόντε Χρίστο του Rowland V. Lee (1934). Το Φεβρουάριο του 1928 συμμετείχε σε σατυρικό, αντιφασιστικό πρόγραμμα της Έρικα Μαν ("Die Pfeffermühle") στο "Bonbonniere" του Μονάχου, στο δεύτερο μέρος του οποίου παρουσίαζε το κείμενο "Der Koch", όπου αναφέρεται σε έναν παντοδύναμο και δικτατορικό δημαγωγό, στον οποίο κανείς δεν προβάλλει αντίσταση.
Ο Σρεκ πέθανε ξαφνικά σε ηλικία 56 ετών, αφού λίγο πριν είχε υποδυθεί τον ιεροεξεταστή σε παράσταση του Ντον Κάρλος. Στις 14 Μαρτίου κηδεύτηκε στο νεκροταφείο Waldfriedhof του Βερολίνου.
Το 2000 ο σκηνοθέτης E. Elias Merhiges αποτίει φόρο τιμής τόσο στο θρυλικό "Νοσφεράτου" όσο και στο μύθο που τον περιβάλλει με την ταινία Shadow of the Vampire (Στη Σκιά Του Βρικόλακα), όπου ο Γουίλεμ Νταφόε υποδύεται τον μυστηριώδη Μαξ Σρεκ σε φανταστικό σετ του "Νοσφεράτου".
Καμπανιακός Μ.Φ.Α.Ο.

Ιστορία

Ο «Καμπανιακός Μ.Φ.Α.Ο.» δημιουργήθηκε το 1964 με τη συγχώνευση των τοπικών συλλόγων «ΑΕ Χαλάστρας» και «Όλυμπος Πύργου». Οι δύο σύλλογοι συμμετείχαν στο Περιφερειακό πρωτάθλημα της ΕΠΣΜ. Επίσημο έτος ίδρυσης είναι το 1947, αυτό της ΑΕ Χαλάστρας που εγγράφηκε στην ΕΠΣΜ και στην ΕΠΟ το 1955 λαμβάνοντας αριθμό μητρώου 541.
Την περίοδο 1975–76 αγωνίστηκε στη Β΄ Εθνική, ενώ την επόμενη περίοδο 1976–77 υποβιβάστηκε. Την ίδια περίοδο, στον πρώτο γύρο του Κυπέλλου Ελλάδας, ήρθε αντιμέτωπος με τον Παναθηναϊκό, από τον οποίο απέσπασε ισοπαλία 1–1 στην κανονική διάρκεια του αγώνα δεχόμενος τέρμα στο 90ο λεπτό, χάνοντας τελικά στα πέναλτι με 3–1.

Ποδοσφαιριστές

Αρκετοί παίκτες του Καμπανιακού, αγωνίστηκαν μετέπειτα σε κορυφαίους συλλόγους των ανώτερων κατηγοριών του ελληνικού ποδοσφάιρου, κάποιοι εκ των οποίων στην Α΄ Εθνική κατηγορία.
Ορισμένοι από τους ποιο αξιοσημείωτους ποδοσαιριστές είναι οι Γ. Νασιόπουλος, Φ. Κηπουρός, Ν. Ζαπρόπουλος, Ν. Τσίμπος, Ι. Ζαπρόπουλος, Χρ. Κελπέκης, Γ. Σίσκος, Στ. Βαγγελόπουλος, Στ. Μαντζιούνης, Στ. Χαχούδης, Ν. Τσιαβδάρης, Κ. Σιαντρόπουλος και Γ. Λαγκώνας.

Τμήματα υποδομής

Εδώ και πολλά χρόνια συνεργάζεται με τις Ελπίδες Χαλάστρας, την άλλη ομάδα της κωμόπολης και λειτουργούνε μαζί τμήματα υποδομής σε όλες τις ηλικίες. Συγκεκριμένα διατηρούν τμήματα μπαμπίνι, προτζούνιορ,τζούνιορ, προπαίδων, παίδων και νέων και αναδεικνύουν κάθε χρόνο πολλούς ποδοσφαιριστές.

Τμήμα πετοσφάιρισης

Στο παρελθόν ο σύλλογος διέθεται και τμήμα πετοσφάιρισης. Σήμερα είναι ανενεργό.
Ένα άλλο σωματείο πετοσφαίρισης με παρόμοια ονομασία που ιδρύθηκε το 2012, ο Α.Σ. Καμπανιακός, δραστηριοποιείται στην περιοχή.
570 Κύθηρα

Φυσικά χαρακτηριστικά

Η μέση διάμετρος των Κυθήρων εκτιμάται σε 102,80 χιλιόμετρα. O φασματικός τύπος τους είναι T, ενώ το άλβεδό τους είναι 0,050. Τα Κύθηρα περιστρέφονται γύρω από τον εαυτό τους μία φορά κάθε 8 ώρες και 7 λεπτά.
Ωδείο του Στερν

Το Ωδείο του Στερν (γερμ. Stern'sche Konservatorium) υπήρξε σχολείο μουσικής στο Βερολίνο. Έπαψε να λειτουργεί το 1936. Ανέδειξε πολλούς μουσικούς που έκαναν σημαντική διεθνή καριέρα.
Μερισματική πολιτική

Οι επιχειρηματικές μονάδες αντιμετωπίζουν τη μερισματική πολιτική (Αγγλικά: dividend policy) ως ένα σημαντικό κομμάτι της χρηματοοικονομικής τους πολιτικής. Η μερισματική πολιτική αναφέρεται στις αποφάσεις που παίρνει μια επιχείρηση σχετικά με τη διαχείριση των κερδών της και αφορούν στον τύπο, στο μέγεθος και στο χρόνο των διανομών μερισμάτων που πραγματοποιεί στους κοινούς μετόχους.
Πιο συγκεκριμένα εστιάζει στην απόφαση που καλείται να πάρει μια επιχείρηση ανάμεσα στο να διανείμει τα κέρδη ως μέρισμα (Αγγλικά: dividend) στους μετόχους της, να τα παρακρατήσει για να χρηματοδοτήσει επενδυτικά προγράμματα ή να προβεί σε συνδυασμό των δυο παραπάνω στρατηγικών. Πρακτικά οι αποφάσεις αυτές καθορίζουν το βαθμό της εσωτερικής χρηματοδότησης μιας επιχείρησης. Επιπλέον η μερισματική πολιτική παρέχει σημαντική πληροφόρηση στους μετόχους σχετικά με τις επιδόσεις και την πορεία της εταιρίας.
Οι αποφάσεις που σχετίζονται με τη μερισματική πολιτική λαμβάνονται παράλληλα με τις αποφάσεις που αφορούν στην κεφαλαιακή διάρθρωση της επιχείρησης και στον προϋπολογισμό επενδύσεων κεφαλαίου. 
Η απόφαση για την πολιτική που θα υιοθετήσει τελικά μια επιχείρηση περιορίζεται από την αντίστοιχη απόφαση που είχε πάρει στο παρελθόν καθώς οι επιχειρήσεις στην πλειοψηφία τους αποφεύγουν να μεταβάλλουν συχνά τη μερισματική τους πολιτική.
Συνήθως οι εταιρίες που διανέμουν μέρισμα έχουν περάσει το στάδιο της ανάπτυξης και δε χρειάζεται να επανεπενδύουν συνεχώς τα κέρδη τους, οπότε επιλέγουν την εναλλακτική της πληρωμής μερισμάτων στους μετόχους τους σε αντίθεση με τις εταιρίες υψηλής ανάπτυξης που προβαίνουν σε επανεπένδυση των κερδών τους με σκοπό τη διατήρηση της ανάπτυξης αυτής.
Ιδανική μερισματική πολιτική θεωρείται εκείνη που μεγιστοποιεί την αγοραία αξία της επιχείρησης.

Επαναγορά Ιδίων Μετοχών

Η Επαναγορά Ιδίων Μετοχών (Stock Repurchase) όπως υποδηλώνει και το όνομά της αφορά στην τακτική μιας εταιρίας να αγοράζει τις ίδιες τις μετοχές της. Με μια τέτοια κίνηση η διοίκηση της εταιρίας δίνει συνήθως ένα θετικό σήμα στην αγορά αφού υπονοεί πως θεωρεί τις μετοχές της υποτιμημένες. Έτσι μειώνει τον αριθμό των μετοχών που έχει σε κυκλοφορία, αυξάνει τα κέρδη ανά μετοχή και τείνει να ανυψώσει την αξία αγοράς των υπολοίπων μετοχών.
Γεράσιμος Αλιβιζάτος

Βιογραφικά στοιχεία

Γεννήθηκε στο Αργοστόλι και καταγόταν από οικογένεια του νησιού που ανέδειξε πολλούς πανεπιστημιακούς και πολιτικούς. Υπήρξε καθηγητής Υγιεινής στο Πανεπιστήμιο Αθηνών από το 1936 έως το 1960. Στην κυβέρνηση Μεταξά διετέλεσε υφυπουργός Yγιεινής, από το 1936 ως το 1938. Έλαβε μέρος σε πολλά ελληνικά και διεθνή επιστημονικά συνέδρια.
Έγραψε διάφορα επιστημονικά έργα, όπως το δίτομο "Μνημόνιον Υγιεινής" (εκδ. 1947).
Απεβίωσε στην Αθήνα το 1976.
Ευρωπαϊκό Μουσείο της Χρονιάς

Το Ευρωπαϊκό Μουσείο της Χρονιάς είναι ένα ετήσιο βραβείο που απονέμεται από το Φόρουμ των Ευρωπαϊκών Μουσείων. Η βράβευση γίνεται υπό την αιγίδα της βασίλισσας Φαμπιόλα του Βελγίου, χήρας του βασιλιά Βαλδουίνου, και του Συμβουλίου της Ευρώπης.
Το βραβείο απονέμεται σε μουσεία που άνοιξαν πρόσφατα ή σε μουσεία με πρόσφατα ανακαινισμένες εκθέσεις. Η κριτική επιτροπή ενδιαφέρεται ιδιαίτερα για τη φαντασία, την παρουσίαση, τον εξοπλισμό, τη χρηματοδότηση, την κοινωνική ευθύνη, το εκπαιδευτικό έργο, το μάρκετινγκ και τη διαχείριση. Το βραβευμένο μουσείο εκθέτει για ένα έτος το γλυπτό του Χένρυ Μουρ «Το αυγό».
The Gatehouse, Monmouth

Ιστορική αναδρομή

Το κτίριο είναι ιστορικό. Έγινε παμπ το έτος 1812 από έναν κοινωνικό σύλλογο γυναικών που το χρησιμοποιούσαν ως τόπο συνάντησης. Από τις συνδρομές των γυναικών χρηματοδοτούνταν ένα μικρό ταμείο για όλες τις γυναίκες που έτυχε να είναι άνεργες, λεχώνες, ασθενείς, άπορες ή οποιαδήποτε άλλης πάθησης. Το 1822 ο Ουίλιαμ Τζόουνς (William Jones) το νοίκιασε με το όνομα Barley Mow και το λειτουργούσε μέχρι τα τέλη του 19ου αιώνα. Αργότερα το νοίκιασαν και άλλοι, ο Teague, Wakin, Stead, και Harley. Μαθαίνουμε ότι το 1887 εκεί γιόρτασε έναν επίσημο δείπνο οι κοινωνικός σύλλογος Loyal Trafalgar Lodge of Druids με 100 καλεσμένους.
Μιχαήλ Καρούσος

Βιογραφία

Γεννήθηκε το 1908 (σύμφωνα με το Μητρώο της Βουλής) ή το 1911. Αρχικά εξελέγη βουλευτής Χίου το 1946 με το Κόμμα Εθνικών Φιλελευθέρων (με τον Συνδυασμό Ηνωμένης Παρατάξεως Εθνικοφρόνων), συγκεντρώνοντας 5.581 ψήφους.
Το 1952 εξελέγη βουλευτής Κυνουρίας με τον Ελληνικό Συναγερμό και το 1956 βουλευτής Αρκαδίας με το κόμμα της ΕΡΕ. Τον Νοέμβριο του 1956 κατέστη ανεξάρτητος βουλευτής και το 1958 προσχώρησε στο Κόμμα Φιλελευθέρων.
Υπηρέτησε και ως Γενικός Γραμματέας της Βουλής.
Το 1979 ο Καρούσος βρέθηκε νεκρός στην οικία του στην Αθήνα, όπου διέμενε μόνος του. Η κηδεία του έγινε από το Πρώτο Νεκροταφείο Αθηνών στις 28 Απριλίου 1979.
Με τη σύζυγό του Μίνα, είχαν 2 κόρες.
Rockpalast

Rockpalast είναι ο τίτλος γερμανικής τηλεοπτικής μουσικής εκπομπής σε παραγωγή του σταθμού WDR. Οι πρώτες εκπομπές έγιναν από το 1974 ως το 1986, και μετά από διακοπή συνεχίζονται από το 1995 μέχρι σήμερα.
Ιδιαίτερη ακροαματική επιτυχία είχαν οι εκπομπές με τον τίτλο Rockpalast Nacht που διέθετε σε ευρωπαϊκή κλίμακα εξάωρη ζωντανή  εκπομπή με παραστάσεις από διεθνώς γνωστά συγκροτήματα και μουσικούς της ροκ.
Μίρκο Παλάτσι

Καριέρα

Γεννήθηκε στην περιοχή Εμίλια-Ρομάνια της Ιταλίας. Ξεκίνησε την καριέρα του από την Ρίμινι Κάλτσιο ΦΚ. Το 2005 αγωνίστηκε επίσης με την Σαν Μαρίνο σε δύο παιχνίδια στα προκριματικά του παγκοσμίου κυπέλλου. Το 2006 αγωνίστηκε σε αγώνες για τα προκριματικά του Euro 2008. Έχει επίσης 1 συμμετοχή με την Εθνική ομάδα το 2012. Έχει πετύχει δύο τέρματα στο Europa League 2010-11.
Σπύρος Καμιζούλης

Βιογραφικό

O Σπύρος Καμιζούλης εμφανίστηκε στον ελληνικό αθλητισμό στα τέλη της δεκαετίας του ’20 ως αθλητής στίβου με τα χρώματα του Πανιωνίου Γ.Σ. και ως το 1935 διακρινόταν στους δρόμους ταχύτητας. Το 1930 ως μέλος της εθνικής ομάδας σκυταλοδρομίας 4x100 αναδεικνύεται βαλκανιονίκης με χρόνο 44.0, που ισοφάρισε το πανελλήνιο ρεκόρ. Βαλκανιονίκης στη σκυταλοδρομία αναδεικνύεται και το 1932. Το 1935 υπήρξε μια σημαντική χρονιά γι’ αυτόν και ο σύλλογός του τον τίμησε με το ειδικό βραβείο των διακριθέντων αθλητών ανά αγώνισμα, για τις επιδόσεις του στα 100 μ.
Την περίοδο αυτή αρχίζει να ασχολείται με τις αθλοπαιδιές και είναι μέλος των ομάδων μπάσκετ και βόλεϊ του συλλόγου. Τη σεζόν 1938-39 ήταν μέλος της ομάδας μπάσκετ που πέτυχε την περηφανή νίκη με 41-0 επί της πρωταθλήριας Ελλάδος ομάδας του Πανεπιστημίου Αθηνών. Παράλληλα αναμειγνύεται με τα διοικητικά του σωματείου και το 1939 είναι μέλος του Δ.Σ. που αποφάσισε τη μεταφορά του Πανιώνιου από το Παναθηναϊκό Στάδιο στη Νέα Σμύρνη. Μεταπολεμικά υπήρξε έφορος του μπάσκετ και του βόλεϊ και διαιτητής μπάσκετ.
Γονόρροια

Τρόπος Μόλυνσης

Η γονόρροια, εκτός από τη σεξουαλική επαφή, μπορεί επίσης να μεταδοθεί με την επαφή με μολυσμένα σωματικά υγρά. Αυτό σημαίνει ότι μια μητέρα θα μπορούσε να περάσει τη μόλυνση στο νεογέννητό της κατά τη διάρκεια του τοκετού. 
Η λοίμωξη μεταδίδεται εύκολα και εμφανίζεται πιο συχνά σε άτομα που έχουν πολλούς σεξουαλικούς συντρόφους.  Άλλοι παράγοντες που μπορούν να ευνοήσουν την μετάδοση της γονόρροιας είναι η νεαρή ηλικία, ένας νέος ερωτικός σύντροφος ή μία παλαιότερη διάγνωση γονόρροιας.

Συμπτώματα

Δεν είναι απαραίτητο να εκδηλωθούν εγκαίρως τα συμπτώματα ώστε να γνωρίζουμε πότε πρέπει να αναζητήσουμε ιατρική βοήθεια και αυτό μπορεί να κάνει τη θεραπεία πιο δύσκολη. Τα κοινά συμπτώματα γονόρροιας είναι οι πρασινοκίτρινες ή λευκές εκκρίσεις υγρών από τον κόλπο ή το πεος αντίστοιχα, αίσθημα «καψίματος» κατά την ούρηση, «κάψιμο» ή πρησμένοι αδένες στον λαιμό. Στους άνδρες μπορεί να παρουσιαστεί επιπλεόν πόνος ή πρήξιμο στους όρχεις, ενώ στις γυναίκες επιπεφυκίτιδα (ερυθρότητα και φαγούρα στα μάτια), αιμορραγία μετάξύ των περιόδων εμμήνου ρύσεως ή διόγκωση του. Επιπρόσθετα,τα συμπτώματα της γονορροιας στους άντρες εμφανίζονται 2-10 μέρες μετά τη μόλυνση.

Θεραπεία

Η θεραπεία είναι συνήθως με κεφτριαξόνη (Rocephin), καθώς έχει αναπτυχθεί αντοχή σε πολλά από τα φάρμακα που χρησιμοποιούνταν προηγουμένως. Δίνεται συνήθως σε συνδυασμό με αζιθρομυκίνη ή δοξυκυκλίνη, καθώς η γονόρροια μπορεί να συνυπάρχει με χλαμύδια, η οποία δεν θεραπεύεται με κεφτριαξόνη. Παρόλα αυτά έχει αρχίσει να εμφανίζεται αντοχή και σε αυτό το φάρμακο.

Επιδημιολογία

O Παγκόσμιος Οργανισμός Υγείας υπολογίζει ότι λαμβάνουν χώρα περίπου 62 εκατομμύρια περιπτώσεις λοίμωξης από γονόρροια κάθε χρόνο. Το 2010 προκάλεσε περίπου 900 θανάτους, σε σχέση με τους 1.100 το 1990. Στις Η.Π.Α. το κέντρο ελέγχου νοσημάτων υπολογίζει ότι κάθε χρόνο λαμβάνουν χώρα 820.000 νέα περιστατικά, από τα οποία 570.000 στις ηλικίες 15 με 24. Το 2011, καταγράφηκαν στις ΗΠΑ 321.849 περιστατικά. Είναι το δεύτερο συχνότερο βακτηριακό σεξουαλικώς μεταδιδομένο νόσημα μετά τα χλαμύδια. Μετά την επιβολή προγράμματος ελέγχου της γονόρροιας την δεκαετία του 1970, η επίπτωση γονόρροιας μειώθηκε κατά 74% (περίοδος 1974-1997).
The Who Sell Out

Αρχική έκδοση

1. Armenia City in the Sky (Speedy Keen) - 3:48
2. Heinz Baked Beans (Entwistle) - 1:00
3. Mary Anne with the Shaky Hand (Townshend) - 2:28
4. Odorono (Townshend) - 2:34
5. Tattoo (Townshend) - 2:51
6. Our Love Was (Townshend) - 3:23
7. I Can See for Miles (Townshend) - 4:44
8. Can't Reach You (Townshend) - 3:03
9. Medac (Entwistle) - 0:57
10. Relax (Townshend) - 2:41
11. Silas Stingy (Entwistle) - 3:07
12. Sunrise (Townshend) - 3:06
13. Rael (1 and 2) (Townshend) - 5:44

Επιπλέον κομμάτια της επανέκδοσης

14. Rael 2 (Townshend) - 0:47
15. Glittering Girl (Townshend) - 2:56
16. Melancholia (Townshend) - 3:17
17. Someone's Coming (Entwistle) - 2:29
18. Jaguar (Townshend) - 2:51
19. Early Morning Cold Taxi (Daltrey, Langston) - 2:55
20. Hall of the Mountain King (Grieg) - 4:19
21. Girl's Eyes (Moon) - 3:28
22. Mary Anne with the Shaky Hand (Townshend) - 3:19
23. Glow Girl (Townshend) - 2:24

Βραβεία

The Who Sell Out (άλμπουμ)
Ηνωμένο Βασίλειο (BPI Certification): Ασημένιος
Χλέμπνογιε (περιφέρεια Ακμόλα)

Γεωγραφική θέση

Το επαρχιακό κέντρο, το Μπαλκάσινο απέχει 110 χιλιόμετρα από το Χλέμπνογιε, ενώ βρίσκεται 320 χιλιόμετρα βορειοδυτικά της Αστάνα.
Η Γέννηση της Παναγίας (Αλτντόρφερ)

Περιγραφή και ιστορικό

Το ενδιαφέρον του Αλτντόρφερ για τις απεικονίσεις πραγματικών και φανταστικών κτιρίων μπορεί να χρονολογηθεί στα τέλη της δεκαετίας του 1510. Ο συγκεκριμένος πίνακας χρονολογείται στο 1520 και συμπίπτει χρονικά με τα εγκαίνια Ναού αφιερωμένου στην Παναγία στην πόλη του Ρέγκενσμπουρκ. Το κτίριο επρόκειτο να αντικαταστήσει μια συναγωγή που είχε κατεδαφιστεί, την οποία και ο Αλτντόρφερ είχε απεικονίσει σε δύο χαρακτικά του. Ο καλλιτέχνης, ο οποίος τότε ήταν μέλος του δημοτικού συμβουλιου της πόλης, ανέλαβε μαζί με τα υπόλοιπα μέλη να ανακοινώσει στους Εβραίους την εκδίωξή τους.
Η σκηνή της Γέννησης της Παναγίας, αρκετά ασυνήθιστα, τοποθετείται στο εσωτερικό μιας εκκλησίας, της οποίας τη διαδοχή των αψίδων ο Αλτντόρφερ αποδίδει χρησιμοποιώντας πλάγια προοπτική. Η εκκλησία προσφέρεται ως σκηνικό για το χαρούμενο κυκλικό χορό των μικρών αγγέλων που πετούν γύρω από τρεις κίονες του μεσαίου κλίτους. Στο κέντρο, ένας άλλος άγγελος που πετά, αρωματίζει με λιβάνι την αίθουσα (ο καπνός που βγαίνει από το θυμιατήρι του ενισχύει την αίσθηση της κίνησης και της ζωντάνιας της σκηνής). Το κυρίως θέμα της Γέννησης έχει τοποθετηθεί σε δευτερεύουσα θέση στο κάτω μέρος του πίνακα, περιλαμβάνοντας την κλίνη της Αγίας Άννης, τις μαίες και το βρέφος πλάι στο κρεβατάκι του. Δεξιά, ο Ιωακείμ, που εδώ απεικονίζεται ως οδοιπόρος, βαδίζει προς το κεντρικό αφηγηματικό σημείο της εικόνας.
Το κτίριο, που συμβολίζει την αναλογία ανάμεσα στη Μαρία και την Καθολική Εκκλησία, έχει οργανωθεί με περίπλοκο και πρωτότυπο τρόπο: το ambulatorium και οι κίονες είναι ρoμανικού ρυθμού, τα παράθυρα γοτθικού ρυθμού, οι θόλοι και οι κόγχες σε σχήμα κέλυφους είναι αναγεννησιακού ρυθμού. Αυτή η προσοχή στις αρχιτεκτονικές λεπτομέρεις είναι χαρακτηριστική του έργου του καλλιτέχνη κατά την περίοδο που υπηρετούσε στην αυλή του Μαξιμιλιανού Α'. 
Αντίγραφο του πίνακα βρίσκεται στο Δημοτικό Μουσείο του Ρέγκενσμπουρκ, ενώ η αγορά του πρωτοτύπου από την Παλαιά Πινακοθήκη του Μονάχου έγινε το 1816 στο Ζάλτσμπουργκ.
Αλέξης Γιαννόπουλος

Καριέρα

Ο Αλέξης Γιαννόπουλος έχει αγωνιστεί τόσο στην Α1 Μπάσκετ, όσο και σε μικρότερες κατηγορίες.
Συγκεκριμένα, έχει αγωνιστεί με την Ολυμπιάδα Αιγάλεω, την ΑΕΚ και τον Ολυμπιακό Πειραιώς.
Ο Αλέξης Γιαννόπουλος μετεγγράφη το 1986 στην ΑΕΚ, σε ηλικία μόλις 20 ετών. Στην ΑΕΚ παρέμεινε για αρκετά χρόνια και συμμετείχε μάλιστα στο Κύπελλο Κυπελλούχων.
Τα επόμενα χρόνια αγωνίστηκε στον Ολυμπιακό Πειραιώς. Τις χρονιές που έμεινε στην ομάδα του Πειραιά, ο Αλέξης Γιαννόπουλος δεν κατάφερε να κατακτήσει κάποιο τίτλο.
Κατά τη διάρκεια της παραμονής του στον Ολυμπιακό, ο Γιαννόπουλος αγωνίστηκε υπό τις οδηγίες του Μιχάλη Κυρίτση και του Γιάννη Ιωαννίδη.

Διεθνείς συμμετοχές

Ο Αλέξης Γιαννόπουλος έχει πραγματοποιήσει αρκετές συμμετοχές με όλες τις βαθμίδες της Εθνικής ομάδας μπάσκετ της Ελλάδας.
Συγκεκριμένα, έχει πραγματοποιήσει 10 συμμετοχές στην Εθνική Παίδων, 1 συμμετοχή στην Εθνική νέων ανδρών, 21 συμμετοχές στην Εθνική Εφήβων και 5 συμμετοχές στην Εθνική Ανδρών.
Δρουγγάριος της Βίγλας

Ο Δρουγγάριος της Βίγλας ή της Βίγλης ήταν αξίωμα στην Βυζαντινή Αυτοκρατορία. Ο κάτοχός του ήταν αρχηγός του τάγματος της Βίγλας, ενός τακτικού και επαγγελματικού στρατιωτικού σχηματισμού που έπαιζε και το ρόλο ανακτορικής φρουράς κατά τη μέση βυζαντινή περίοδο. 
Από τον 11ο αιώνα τη θέση του «επάρχου της πόλεως» (praefectus urbi) ως αντικαταστάτη του αυτοκράτορα στο βασιλικό δικαστήριο παίρνει ο δρουγγάριος της βίγλης που μετονομάζεται σε «μέγα δρουγγάριο». Με τη δικαστηριακή μεταρρύθμιση του Μανουήλ Α΄ Κομνηνού (1166) το δικαστήριο του μεγάλου δρουγγαρίου γίνεται ένα από τα τέσσερα κύρια δικαστήρια της Κωνσταντινουπόλεως.
Αλέξανδρος Κανελλόπουλος

Βιογραφικά στοιχεία

Γεννήθηκε στην Αθήνα και ήταν γιος του Νικολάου Κανελλόπουλου και της Ερμιόνης Βρεττού. Σπούδασε νομικά στα πανεπιστήμια Αθηνών και Μονάχου καθώς και πολιτικές επιστήμες στο πανεπιστήμιο Αθηνών. Την περίοδο 1936 - 1950 διετέλεσε διευθύνων σύμβουλος της Ανωνύμου Εταιρείας Χημικών Προϊόντων και Λιπασμάτων. Το 1936 διορίστηκε κυβερνητικός επίτροπος της Εθνικής Οργάνωσης Νεολαίας.
Το 1949 καταδικάστηκε για λαθρεμπόριο συναλλάγματος και χρυσού σε φυλάκιση τριών ετών, πρόστιμο 5 δις δρχ. και 1 χρόνο εκτόπιση, ποινή την οποία εξαγόρασε. Υπήρξε οδηγός αγωνιστικών αυτοκινήτων και μέλος της ΕΛΠΑ.
Απεβίωσε στην Αθήνα το 1983.
2348 Μίτσκοβιτς

Φυσικά χαρακτηριστικά

Τα κυρίως φυσικά χαρακτηριστικά του Μίτσκοβιτς είναι άγνωστα. Ο Μίτσκοβιτς περιστρέφεται γύρω από τον εαυτό του μία φορά κάθε 20 ως 36 ώρες περίπου, μία μάλλον αργή περιστροφή για αστεροειδή.
Πανελλήνιο πρωτάθλημα πυγμαχίας ανδρών 2002

Στο Πανελλήνιο πρωτάθλημα πυγμαχίας ανδρών για το έτος 2002 που διεξήχθη στο κλειστό της Αγίας Βαρβάρας, πρωταθλητής αναδείχθηκε ο Πανελλήνιος Γ.Σ. συγκεντρώνοντας 29 βαθμούς έναντι 20 της 2ης ΑΕΚ και με συγκομιδή 3 χρυσά, 1 αργυρό και 1 χάλκινο μετάλλιο.
Προίκα

Προίκα είναι ένας θεσμός κατά τον οποίο η οικογένεια παραχωρεί στη νύφη την περιουσία της όταν παντρεύεται. Ο θεσμός της προίκας υπήρχε από τα αρχαία χρόνια και αποτελούσε τη συμβολή της γυναίκας στον κοινό βίο του ζευγαριού. 
Οι συνήθεις λόγοι που επιβαλλόταν ήταν αρχικά οικονομικοί και στη συνέχεια κοινωνικοί. Πέρα από τα φυσικά προσόντα της νύφης, αιτία γάμου αποτελούσε και η προίκα. Η προίκα ήταν ένα συμβόλαιο , έγγραφο και ενυπόγραφο, το οποίο επιβεβαιωνόταν από το προικοσύμφωνο. Ήταν μια ενέργεια στην οποία το συναίσθημα είχε ανύπαρκτο ρόλο στην διαδικασία λήψεως της απόφασης.
Οι γονείς κάθε κοπέλας προσπαθούσαν από τα μικρά χρόνια της μέχρι τη στιγμή που θα την ζητούσε κάποιος να συλλέξουν όση περισσότερη προίκα μπορούσαν για να παντρευτεί. Συνήθως η προίκα αποτελούνταν από ρούχα, αλλά οι πιο εύποροι έδιναν κοσμήματα, κτήματα γης, ζώα, καθώς και κατοικίες. Στην ουσία η προίκα ήταν μια αποζημίωση στον άντρα, καθώς εξασφάλιζε την ελάφρυνση της οικογένειας σε πολλούς τομείς και του συζύγου από τα βάρη της.Τέλος,η προίκα είναι ένα σύμβολο μέσα από το οποίο μπορούσε κανείς να διακρίνει την οικονομική κατάσταση κάθε οικογένειας.
Γκυ του Ιμπελέν (1286-1308)

Βιογραφία

Ήταν ο μόνος γιος του Μπαλιάν σενεσάλη της Κύπρου και της Αλίκης των Χετουμιδών.
Το 1308 απεβίωσε σε ηλικία 22 ετών και τάφηκε στο αββαείο Πρεμονστρατένσιαν του Μπελλαπαΐς κοντά στη Κερύνεια.
Πογκρόμ κατά των αναπήρων (1943)

Το Πογκρόμ κατά των αναπήρων έλαβε χώρα τη νύχτα της 30ής Νοεμβρίου 1943, στην Αθήνα από τα τάγματα ασφαλείας, που ήταν συνεργάτες των ναζιστικών κατοχικών δυνάμεων. Ανάπηροι του πολέμου που νοσηλεύονταν σε νοσοκομεία της Αθήνας συνελήφθησαν από τα τάγματα ασφαλείας που ακολούθως τους παρέδωσαν στους Γερμανούς στις φυλακές Χαϊδαρίου και Χατζηκώστα. Εκτελέστηκαν 283 Έλληνες ανάπηροι πολέμου.

Ιστορικό

Με την κατάρρευση του Μετώπου και τη συνθηκολόγηση του Ελληνικού Στρατού, οι ανάπηροι των μετώπων στο μεγαλύτερο ποσοστό τους συγκεντρώθηκαν στα νοσοκομεία της Αθήνας. Περίπου 15.000 ανάπηροι βρήκαν το πρώτο καταφύγιό τους, σε άθλιες συνθήκες, σε νοσοκομεία της Αθήνας. 
Στο στόχαστρο των ταγματασφαλιτών, βρέθηκαν πρώτοι από όλους οι ανάπηροι, ήρωες πολέμου από το μέτωπο της Αλβανίας. Λίγους μήνες νωρίτερα, οι ανάπηροι συμμετείχαν στις μεγάλες διαδηλώσεις του Μαρτίου του 1943 μαζί με άλλους Έλληνες εργαζόμενους και φοιτητές κατά της γενικής επιστράτευσης, με τίμημα 46 νεκρούς διαδηλωτές.  Ομως, ως αποτέλεσμα των διαμαρτυριών ούτε ένας Ελληνας δεν πήγε στο Ανατολικό Μέτωπο. 
Οι ανάπηροι πολέμου μάλιστα ήταν δραστήριοι, συμμετέχοντας επίσης στις επετείους της 25ης Μαρτίου και της 28ης Οκτωβρίου μαζί με φοιτητές και εργαζόμενους, καθώς επίσης και στις διαδηλώσεις κατά της τριπλής στρατιωτικής κατοχής και του λιμού. Επίσης έλαβαν μέρος στη Γενική απεργία και διαδήλωση της 22ας Ιουλίου 1943 ενάντια στην προοπτική επέκτασης της βουλγαρικής κατοχής στο μεγαλύτερο τμήμα της Κεντρικής Μακεδονίας. Μπροστάρηδες πάλι οι ανάπηροι με τα καροτσάκια τους και οι όρθιοι με τις πατερίτσες τους.
Τη νύχτα της 30ής Νοεμβρίου κλιμακώθηκε η επίθεση κατά των ανάπηρων από τα Τάγματα Ασφαλείας, υπό την επίβλεψη των Ες-Ες, όταν περικύκλωσαν με καμιόνια καθένα από τα δεκαεννιά νοσοκομεία της Αθήνας και ξέσπασαν πάνω στους ανάπηρους του πολέμου της Αλβανίας και τους συνέλαβαν βίαια. Πολλοί από τους ανάπηρους πέθαναν ή κατά τη μεταφορά τους ή μέσα στις φυλακές γιατί τα μη επουλωμένα τραύματά τους αιμορραγούσαν. Οι ανάπηροι στιβάχθηκαν χωρίς τις πατερίτσες τους ή τα ξύλινα προσθετικά μέλη, στα καμιόνια και οδηγήθηκαν στα στρατόπεδα Χατζηκώστα και Χαϊδαρίου. Συνολικά έγιναν 283 εκτελέσεις. Το πογκρόμ απεικονίστηκε σε χαρακτικό από τον Τάσσο, ενώ στο Νοσοκομείο Σωτηρία ανεγέρθηκε μνημείο για τους εκτελεσθέντες αναπήρους.
Άηχο διχειλικό τριβόμενο σύμφωνο

Το άηχο διχειλικό τριβόμενο σύμφωνο (ΔΦΑ: <ɸ>) είναι σύμφωνο των ανθρώπινων γλωσσών. Τόσο στο φωνολογικό όσο και στο φωνητικό επίπεδο είναι αρκετά σπάνιο όντας τις περισσότερες φορές αλλόφωνα των αντίστοιχων κλειστών όπως και το άηχο ομόλογό του /β/. Συμβολίζεται με μια παραλλαγή του γραφήματος <Φ>.